Kræft i æggestokkene er ondartede svulster i den ene eller begge æggestokke i underlivet. Ondartede svulster opstår, når celler i æggestokkene forandrer sig, så de deler sig hurtigere og kan sprede sig. Årsagen er oftest ukendt.
Sygdommen rammer omkring 550 kvinder om året i Danmark. Æggestokkræft er den 6. hyppigste kræftform for kvinder, og rammer oftest kvinder over 60 år, men også yngre kvinder kan blive ramt. Risikoen øges med alderen, og hyppigheden er større hos kvinder der ikke har født eller har fået få børn.
Der er ingen særlige symptomer på æggestokkræft, og symptomerne er ofte svage og ukarakteristiske som f.eks. udspilet mave, manglende appetit, vægtstigning, forstoppelse, ændret vandladningsmønster, kvalme og træthed samt smerter i underlivet. Sygdommen når derfor ofte at udvikle sig, inden man får stillet diagnosen. Man bør gå til lægen ved vedvarende ændringer.
Ved mistanke om æggestokkræft bliver man henvist til gynækolog. Der vil blive foretaget en gynækologisk undersøgelse suppleret med yderligere undersøgelse:
blodprøve for CA-125 tumormarkør
CT/MR-scanning
Ved mistanke om æggestokkræft på baggrund af ovenstående, kan der blive foretaget kikkertundersøgelse af bughulen.
Den endelige diagnose stilles efter operation, ud fra undersøgelse af vævsprøve og/eller væske tømt fra bughulen.
Kræft i æggestokkene kan sprede sig til de omgivende organer i underlivet, bughulen og lungerne. Man får derfor altid foretaget en røntgenundersøgelse af lungerne og enten en CT-, en MR- eller en PET/CT-scanning for at undersøge, om kræften har spredt sig.
Kræft i æggestokkene behandles primært med operation. I visse tilfælde kan kvinden få enkelte behandlinger med kemoterapi før operationen, med det formål at skrumpe svulsten og lette operationen.
Ved operationen fjernes æggestokke, æggeledere, livmoder og fedtforklæde. Operationens omfang er afhængig af hvor kræften har spredt sig. Efter operation kan æggestokkræftens type og stadie fastsættes, og en yderligere behandlingsplan bestemmes.
De fleste patienter vil blive behandlet med kemoterapi efter operation for at nedsætte risikoen for tilbagefald efter operation, for at fjerne eventuel restsygdom efter operation og for at forlænge livet og forbedre almen tilstanden ved tilbagefald.
Årsagen til æggestokkræft er ofte ukendt. 5-10 % er arveligt (genetisk) betinget.
Man ved dog at flere mulige faktorer kan øge risikoen:
Ingen eller få graviditeter/børn
Østrogenbehandling i overgangsalder, som falder igen ved ophør
Kvinder, der har anvendt p-piller gennem længere tid, har en nedsat risiko for at udvikle kræft i æggestokkene. Det skyldes formentlig, at æggestokkene i disse tilfælde har haft længere perioder uden ægløsning.
Sterilisation og fjernelse af livmoderen kan muligvis nedsætte risikoen for kræft i æggestokkene.
Patientforeningen Kvinder med kræft i underlivet, KIU
Roches produkter til behandling af Æggestokkræft
Sundhedsstyrelsen vil sikre, at opdaterede produktresuméer for nationalt registrerede produkter findes på SST hjemmeside. EMA vil sikre, at opdaterede produktresuméer i forbindelse med vigtige ændringer (som har modtager kommissionsbeslutning) for centralt registrerede produkter findes på EMAs hjemmeside. Ved mindre ændringer af produktresuméer for centrale produkter kan der forekomme en forsinkelse inden at produktresuméerne findes på EMAs hjemmeside. Venligst kontakt Roche a/s, hvis du vil sikre dig, at du har det sidst godkendte produktresumé